**Jegyzőkönyv**

**Készült:** Zalaszentgrót Város Önkormányzata Képviselő-testületének 2019. február 14-én 1600 órai kezdettel tartott rendes, nyilvános üléséről

**Helye:** Városháza, Deák Ferenc terem

 Zalaszentgrót, Dózsa Gy. u. 1.

**Jelen vannak:** Baracskai József polgármester

 Balogh Gábor alpolgármester

 Gelencsér István képviselő

 Kovács László képviselő

 Mazzag Zoltán képviselő

 Takács Tibor képviselő

 Dr. Tihanyi Ottó képviselő

 Vári Mária képviselő

 Veress János képviselő

 Dr. Simon Beáta jegyző

 Dr. Dézsenyi Veronika aljegyző

**Jegyzőkönyvvezető:** Saska Zsuzsanna

**Baracskai József:** Nagy tisztelettel köszöntöm a megjelenteket.Megállapítom, hogy a képviselő-testület 9 tagja jelen van, így határozatképes. A napirendi tárgysorban a 11. sz. napirendi pont felvételét javaslom „Döntés a TOP-1.1.1-15-ZA1-2016-00002 azonosítószámú Zalaszentgrót Déli ipari terület fejlesztése című pályázat keretében aszfaltozási munkák kivitelezésére vonatkozó közbeszerzési eljárás felelősségi rendjéről” címen.

Kérem, aki egyetért a napirendi tárgysor kibővítésével, szavazzon.

*A képviselő-testület 9 igen szavazattal egyetért a napirendi tárgysor kibővítésével.*

Kérem, aki egyetért a napirendi tárgysor tárgyalásával, szavazzon.

*A Képviselő-testület 9 igen szavazattal egyhangúlag elfogadta a napirendi javaslatot.*

**Napirendi pontok:**

1. Lejárt határidejű határozatok végrehajtása

Előadó: Baracskai József polgármester

1. Az önkormányzat 2018. évi költségvetéséről szóló önkormányzati rendeletének módosítása

Előadó: Baracskai József polgármester

Tárgyalja: Pénzügyi és Ügyrendi Bizottság

1. Zalaszentgrót Város Önkormányzat előző évek adósságot keletkeztető kötelezettségvállalásairól szóló tájékoztatás és a 2019. évi adósságot keletkeztető kötelezettségvállalásról döntés

Előadó: Baracskai József polgármester

Tárgyalja: Pénzügyi és Ügyrendi Bizottság

1. Az önkormányzat 2019. évi költségvetésének elfogadása

Előadó: Baracskai József polgármester

Tárgyalja: Pénzügyi és ügyrendi Bizottság

 Gazdasági és Városfejlesztési Bizottság

 Humán Ügyek Bizottsága

 Szociális Bizottság

1. Döntés víziközmű rendszert érintő pályázatok benyújtásáról

Előadó: Baracskai József polgármester

Tárgyalja: Gazdasági és Városfejlesztési Bizottság

1. Polgármester szabadságtervének jóváhagyása

Előadó: Baracskai József polgármester

1. Tájékoztató a képviselők köztartozásmentes adózói adatbázisban történő felvételéről és az abban való szereplésről

Előadó: Baracskai József polgármester

1. Döntés a Városi Önkormányzat Egészségügyi Központja intézményvezető álláshelyre beérkezett pályázatról

Előadó: Baracskai József polgármester

Tárgyalja: Humán Ügyek Bizottsága

1. Közterületek elnevezése

Előadó: Baracskai József polgármester

Tárgyalja: Gazdasági és Városfejlesztési Bizottság

1. Részönkormányzati fejlesztés jóváhagyása

Előadó: Baracskai József polgármester

Tárgyalja: Gazdasági és Városfejlesztési Bizottság

1. Döntés a TOP-1.1.1-15-ZA1-2016-00002 azonosítószámú Zalaszentgrót Déli ipari terület fejlesztése című pályázat keretében aszfaltozási munkák kivitelezésére vonatkozó közbeszerzési eljárás felelősségi rendjéről

Előadó: Baracskai József polgármester

1. Egyebek
2. Kérdések, interpellációk

**1. sz. napirendi pont**

**Lejárt határidejű határozatok végrehajtása**

*A napirendhez tartozó előterjesztés a jegyzőkönyv mellékletét képezi*

**Baracskai József:** A lejárt határidejű határozatok végrehajtása határidőben megtörtént.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a lejárt határidejű határozat végrehajtásáról szóló beszámoló elfogadásával, szavazzon.

*A képviselő-testület 9 igen szavazattal egyhangúlag elfogadta a lejárt határidejű határozatokról szóló beszámolót.*

**2. sz. napirendi pont**

**Az önkormányzat 2018. évi költségvetéséről szóló önkormányzati rendeletének módosítása**

*A napirendhez tartozó előterjesztés a jegyzőkönyv mellékletét képezi*

**Baracskai József:** Az önkormányzat 1.744.742 eFt eredeti előirányzattal fogadta el az önkormányzat 2018. évi költségvetését, ami a jelenlegi előirányzat módosítás következtében 2.291.415 eFt-ra változik. Az előterjesztés tartalmazza a téli rezsicsökkentésben nem részesülő háztartások támogatását, valamint a bölcsőde üzemeltetési támogatását. A Pénzügyi és Ügyrendi Bizottság az előterjesztést megtárgyalta, elfogadásra javasolta a képviselő-testület részére.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért az önkormányzat 2018. évi költségvetéséről szóló önkormányzati rendelet módosításával, szavazzon.

*A Képviselő-testület 9 igen szavazattal megalkotta az 1/2019. (II. 15.) sz. önkormányzati rendeletét az önkormányzat 2018. évi költségvetéséről szóló 3/2018. (II. 16.) önkormányzati rendelet módosításáról.*

**3.** **sz. napirendi pont**

**Zalaszentgrót Város Önkormányzat előző évek adósságot keletkeztető kötelezettségvállalásairól szóló tájékoztatás és a 2019. évi adósságot keletkeztető kötelezettségvállalásról döntés**

*A napirendhez tartozó előterjesztés a jegyzőkönyv mellékletét képezi*

**Baracskai József:** A helyi önkormányzatnak a költségvetési rendelet elfogadását megelőzően be kell mutatni az adósságot keletkeztető ügyletből származó meglévő és várható kötelezettségeit, valamint az ezek fedezetére bevonható bevételek alakulását. A Pénzügyi és Ügyrendi Bizottság az előterjesztést megtárgyalta, elfogadásra javasolta a képviselő-testület részére.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a Zalaszentgrót Város Önkormányzat előző évek adósságot keletkeztető kötelezettségvállalásairól szóló tájékoztatással és a 2019. évi adósságot keletkeztető kötelezettségvállalásról szóló döntéssel, szavazzon.

*A képviselő-testület 9 igen szavazattal egyhangúlag az alábbi határozatot hozta:*

**13/2019. (II. 14.) számú képviselő-testületi határozat:**

Zalaszentgrót Város Önkormányzatának Képviselő-testülete az önkormányzat adósságot keletkeztető ügyletéről készült tájékoztatást elfogadja.

A Képviselő-testület 2019. évre vonatkozóan adósságot keletkeztető ügyletről nem dönt, ezért nem kerül bemutatásra a 353/2011. (XII. 30.) Korm. rendelet előírásai alapján az önkormányzat saját bevételeinek és az adósságot keletkeztető ügyleteiből eredő fizetési kötelezettségeinek a 2019. évi költségvetési évre és az azt követő három évre várható összege sem.

A Képviselő-testület felkéri a polgármestert, hogy az év folyamán kísérje figyelemmel a kötelezettségvállalások teljesítését, szükség esetén adjon erről tájékoztatást a Képviselő-testület számára.

**Határidő:** 2019. december 31.

**Felelős:** Baracskai József polgármester

**4. sz. napirendi pont**

**Az önkormányzat 2019. évi költségvetésének elfogadása**

*A napirendhez tartozó előterjesztés a jegyzőkönyv mellékletét képezi*

**Baracskai József:** A város gazdasági működésének az életében az egyik legfontosabb a költségvetés elfogadása, mely egy egész éves tervezési folyamatot takar. A képviselők bizottsági ülésen tett javaslataik beépítésre kerülnek az éves költségvetésbe, minden bizottság megtárgyalta és egyhangúan elfogadásra javasolta a képviselő-testületnek. Mint minden költségvetésnek, ennek is van egy bevételi és egy kiadási oldala, a bevételi oldal a nehezebb feladat, megszerezni azt a pénzt, amit a kiadási oldalon némileg hálásabb feladat elkölteni. Zalaszentgrót Város Önkormányzata költségvetésének legnagyobb tétele a bevételi oldalon a központi költségvetésből származó állami támogatás, ami 424 millió forint, közel 29 millió forinttal több, mint a tavalyi évben. A helyi adóbevétel nagyon lényeges, amely az idei évben közel 300 milliós tervvel szerepel, ennek legnagyobb része az iparűzési adó. Emellett a helyi adók esetében még a kommunális adó, a gépjármű adó és a telekadó van beépítve. Itt szeretnék köszönetet mondani mindazoknak, akik adóforintjaikkal Zalaszentgrót Város Önkormányzatának fejlődését támogatják, ugyanis évről évre nagyobb bevételekkel lehet számolni, ez évben sem fogunk adóemelést végrehajtani. Fontos a saját bevételek körében a közmunkaprogram bevétele, amellyel azonban csak február végéig tudunk számolni. A közmunkaprogram február 28-án lejár, azt követően meglátjuk, milyen összegekre számíthatunk. A bevételi oldalon fontos még a költségvetési maradvány, ami 735 millió forintot jelent, tudni kell, hogy ez az elmúlt évben az uniós pályázatok támogatási előlege is szerepel benne. A napokban kezdődtek el az új pályázati projektek kivitelezése, az iparterületen elkezdődött az Agrárlogisztikai Centrum építése és a másik terület infrastruktúrájának a kiépítése. A Szent István téren már hetek óta elkezdődtek a munkálatok, egyre jobban látszik a végleges kép. Az óvodában a héten kezdődtek el a felújítási munkálatok, kérjük mindenkinek a türelmét és az óvónőknek az odafigyelését. Elkezdődött a Zöld Város építése keretében a piaccsarnokban a vizesblokkok kialakítása. Ezeken kívül két nyertes pályázatunk lesz: a kerékpárút és egy szociális városrehabilitáció, amelyek tételei még nem szerepelnek a költségvetésben, hiszen még nem történt meg a támogatási szerződések aláírása. A költségvetési maradványokban egyrészt az uniós pályázatokhoz kiutalt előlegek, másrészt az intézményi maradványok vannak és az értékpapírral származó bevétellel is számoltunk. Kiadási oldalon a legnagyobb tétel egy város költségvetésében a személyi juttatások és a munkaadót terhelő járulékok. A 2019. évben is folytatódik a minimálbér és a garantált bérminimum emelése, a költségvetésben erre is figyelmet kell fordítani. Pozitívum, hogy elmozdulás történt a köztisztviselői bérek esetében, tíz év után lehet emelésről beszámolni, ami egy pályázat útján 20 %-os illetményalapemelést eredményez. De sajnos még ez sem mindig fedezi a garantált bérminimum elérését, ezt az önkormányzat a lehetőségeihez képest próbálja kiegészíteni. Látható az intézmények működésének a kiegészítése az állami támogatáson kívül, az Egészségügyi Központ esetében a plusz finanszírozás elég jelentős. Jó döntés volt az intézmény megtartása, de ennek bizony ára van, ez közel 50 millió forint. Az elkövetkezendőkben pozitív irányú változás várható, ha az állami szféra, az egyészségügyi kormányzat is hozzá fog járulni. A GESZ, az Óvoda-Bölcsőde, a Városi Művelődési Központ, a Közös Önkormányzati Hivatal, valamint a Szociális, Család- és Gyermekjóléti Központ esetében is plusz összegekkel számoltunk. A beruházási kiadások kapcsán elmondható, hogy év közben történnek a fejlesztések és a lehetőségek szintjéhez mérjük, milyen beruházásokat tudunk megvalósítani. Ezeknek legnagyobb tételét a TOP-os pályázatok teszik ki. Felújítási kiadásokat és a karbantartásokat lehet látni, továbbá a működési tartalékokat és a különböző átadott pénzeszközöket, amelyekkel az önkormányzat a civil szervezeteket és különböző rendezvényeket támogatja. Itt figyelembe vettük, hogy a különböző civil szervezeteknek milyen igényük van, milyen munkát végeznek. Ezúton is köszönöm a munkájukat és további sikereket kívánok. Minden évben tervezzük a részönkormányzatok támogatását 4.500,-Ft/lakos arányban, az elmúlt évben minden részönkormányzatnak megszavaztunk plusz 1,5 millió forint fejlesztési támogatást, ez évben 1 milliós támogatást kapnak, minthogy többen nem tudták elkölteni az elmúlt évi támogatásukat. Az elmúlt évről megmaradt részönkormányzati maradvány közel 15 millió forint, ebben az évben a fejkvótával plusz a maradvány felhasználásával 27 millió forintot lehet majd fordítani a részönkormányzati fejlesztésre. Megköszönöm a bizottsági elnököknek, képviselőknek az elmúlt évi munkájukat és a költségvetés összeállításához fűzött javaslataikat, továbbá a hivatal vezetésének, munkatársainak és az intézményvezetőknek a munkáját. Egy költségvetésnek több variációi lehetnek, az a legjobb költségvetés, amit a többség elfogad. Úgy gondolom, a város szempontjából egy jó költségvetés és egy dinamikusan fejlődő kisváros költésvetése, ahogy az a számokból is látható.

**Veress János**: Elhangzott, hogy minden javaslat bekerül a költségvetésbe. Január 11-én benyújtottam egy javaslatot, egy előterjesztést a képviselőknek, viszont nem ment át. Ez az Egészségügyi Központban a nőgyógyászaton az ultrahang diagnosztikai eszközhöz egy monitornak, illetőleg egy konzolnak a beszerzésére vonatkozott, hogy ne kelljen Zalaegerszegre utazni ezért a vizsgálatért. Nem látom az Egészségügyi Központ költségvetésében a beruházási kiadások oldalán. Ennek mi lehet az oka? A felújítási kiadásoknál szerepel egy olyan tétel, hogy fedlapok helyreállítása közel 4,5 millió forintos összegben. Hány fedlap cseréjéről van szó? A beruházási kiadások között az egyéb beruházások oldalon szerepel egy olyan tétel, hogy terepasztal a Templom térre, 2 millió forintos összeggel. A 2019. évi tervezett rendezvényeknél egy kicsit más megfogalmazásban szerepel, úgy mint „Szentgrót makett” bronzból öntve. Ez ugyanaz a terepasztal lenne? Itt 1,5 millió forintos összeggel szerepel. A működési bevételek oldalon látható a Zalai Borút kölcsön visszafizetése 3,5 millió forint összeggel. Ezek szerint visszafizette az egyesület a kölcsönt?

**Baracskai József**: Sajnálom, hogy egyik bizottsági ülésen sem vett részt, ugyanis ha eljött volna vagy esetleg valakit megkérdezett volna a hivatalban, mindegyik kérdésére választ kapott volna. A képviselői kötelezettségeihez hozzátartozik, hogy eljárjon a bizottsági ülésekre, mindazonáltal válaszolok a kérdéseire. A bizottsági ülésen is elmondtam, hogy a nőgyógyászat esetében még tavaly Dr. Kovács Lajos főorvos úr jelezte a fent említett eszköz szükségességét, melyet az intézményvezető betervezett és benne is van a költségvetésben, úgy mint „nőgyógyászati ultrahang kisértékű eszközök 60 eft értékben”. Ez a bizottsági ülésen elhangzott. A fedlapok esetében már négy éve a költségvetéseknél lehet látni, hogy ez a rész a gördülő fejlesztési tervben szerepel, amit elfogad a képviselő-testület. Ez a pénz a használati díjból származik, amit a Zalavíz Zrt.-nek átadunk, az nyújt fedezetet a fedlapok helyreállítására. Forduljon a Zalavíz Zrt. vezérigazgatójához, a cégnél pontosan tudják, hány fedlap felújítása szükséges, de amennyiben igényli, mi is megkérdezzük, az viszont lehetetlen, hogy egyesével mindent végig kérdezzünk, erre nincsen időnk. A terepasztallal vagy makettel kapcsolatban a bizottsági ülésen észlelték a képviselők, hogy két különböző helyen szerepel a költségvetésben, ugyanis a beruházási oldalon maga az építkezés kb. 2 millió forintos összege található, míg a másik részen azért szerepel a 1,5 milliós összeg, talán egy kicsit túlbiztosítva, mert tapasztalhattuk, hogy a műalkotások esetében lehetséges egy zsűrizési folyamat, ezért tettük bele. Nyilvánvalóan, ha nem szükséges, az összeg megmarad, de ha szükség van rá, nem kell külön bizottsági ülést összehívni. A Zalai Borút Egyesület esetében a 2019. évi költségvetés nem arról szól, hogy mi valósult meg, hanem hogy mit szeretnénk megvalósítani. Sajnos a jövőbe nem látunk, ez egy terv, ezt várjuk el. Az egyesület vezetője már elmondta a megbeszélésen, hogyan kívánják az elkövetkezendőkben visszafizetni a kölcsönösszeget.

**Takács Tibor**: Úgy gondolom, javarészt ismét egy teljes mértékben a lehetőségeinkhez mérten a város minden szereplőjét érintő és az igényeiket figyelembe vevő költségvetés készült az idei évben is. Szeretném megköszönni a hivatal munkáját, hogy a képviselők által eszközölt változtatásokat maximálisan figyelembe véve készítette el ezt a költségvetést. Bár a polgármester a felelős a költségvetés végrehajtásáért, a költségvetés szabályszerűségéért és tartalmáért a képviselők a felelősek. A képviselő-testületünk vallja és láthatóan gyakorolja is ezt a jogát. Itt a milliós tételeket az év során tudunk módosítani, örvendetes, hogy kiegészül a költségvetésünk a nyertes pályázattal. A kerékpárút pályázattal kapcsolatban a jövőben, ha lesz rá keret, a másik végére is gondoljuk Zalaudvarnok irányában. A bizottsági ülésen elhangzott, hogy a részönkormányzat szeretné előkészíteni a munkát és kérjük majd a képviselő-testületet, ha az év során konkrét számokat tudunk mondani, támogassa extra összeggel is a kerékpárút másik végének a rendbetételét. Elfogadásra javaslom a képviselő-testület részére a költségvetést.

**Baracskai József**: Fontosnak tartom, hogy felelősséget vállaljunk minden döntésünkért. A kerékpárút zalaudvarnoki része kapcsán örvendek, hogy a részönkormányzat részt vesz az előkészületekben, legalább tisztán látunk, hogyan és milyen formában lehet megoldani.

**Gelencsér István:** Egy költségvetés akkor jó, amikor először a bevételeket nézzük meg és ahhoz szabjuk a kiadásokat. Ez így történt, nem emeltünk adókat. Megnéztük, miből gazdálkodhatunk és ahhoz szabtuk a kiadásokat. A bizottsági ülésen elkerülte a figyelmemet, hogy az Egészségügyi Központban beázási problémák vannak és ennek a megszüntetése közel 13 millió forintba kerülne. Továbbá a volt szakmunkásképzővel is valamit kezdeni kellene itt közel 4 millió forintos szigetelési költségre lenne szükség, ezeket a problémákat meg kell oldani. Az Egészségügyi Központ működését egyedül Zalaszentgrót Város Önkormányzata finanszírozza 17 ezer lakosra, holott a város lakossága csupán 6.400 fő. Akkor lenne igazságos, ha a 17 ezer ember járulna hozzá az intézmény működéséhez, nem beszélve arról, hogy nekünk kell megoldani 13 millió forintból a beázási problémát. Örvendetes hírnek tartom, hogy a rendezvényekre egy kicsit nagyobb hangsúlyt, költségeket fektetünk, így színvonalas programokat szervezhetünk, szükség van erre. Segíteni kell ezeket a rendezvényeket, erre van a Szentgrótért Kft-nél is szakember, illetve vannak a Turisztikai Irodában is, akik ezeket segítik, hiszen a részönkormányzatoknál nincsenek erre szakemberek. A művelődési háznál is egy-két rendezvényt ki lehet vinni részönkormányzatokhoz, ami már régi vágyunk. A költségvetés elfogadható, lehetne több is, reméljük az összeg növekszik, nagyon bízom benne, hogy a tényleges iparűzési adóbevétel több lesz a tervezettnél.

**Baracskai József**: Valóban beszélni kell ezekről a dolgokról. Az Egészségügyi Központ beázására az intézményvezető keresi a megoldást. Első körben azért nem szerepel a költségvetésben, mert a légkondicionáló berendezést meg kell vizsgálni. A szakmunkásképzőnél van egy fejlesztési elképzelés, de még a tankerülettel szükséges egyeztetni. Fájdalmas, hogy itt vagyunk 17 ezren ebben a kistérségben és csak Zalaszentgrót város finanszírozza az Egészségügyi Központ működését. A hírek arról szólnak, hogy járási szinten szeretnének egy-egy járóbeteg szakellátót finanszírozni. Jön a pályázati kiírás, amelyben szerepelnek finanszírozási lehetőségek. Ha ezeket a szolgáltatásokat akarjuk ezekkel a TVK pontokkal, még ha mentőövre nincs is szükségünk, de egy kis madzagot oda dobhatnának, amibe bele tudnánk kapaszkodni. A rendezvényekkel kapcsolatban köszönöm a pozitív hozzáállását. A Kisszentgróti Részönkormányzatnál van a legtöbb színvonalas rendezvény, Gelencsér képviselő úr VMK-val kapcsolatos felvetését jelezni fogom az intézményvezetőnek. Ha már a problémákról beszélünk, az 1970-es években épült VMK is változatlan formában van, az lesz a következő nagy feladatunk, hogy megtaláljuk a lehetőséget, amely révén teljes mértékben felújításra kerül az intézmény. A költségvetésünk tartalmazza, hogy a Szent István tér megújításra kerül, a művelődési ház homlokzatát kicsit revitalizáljuk, mint ahogy a szemben lévő épületsor is felújításra kerülne. Reméljük, hogy további társasházak is folytatni fogják a felújításokat. Köszönöm az elismerő szavakat, ám ahhoz, hogy ezeket tartani tudjuk, mindenkinek a munkájára szükség van.

**Veress János:** Az augusztus 20-i rendezvényre 8 millió forint van betervezve, én soknak tartom. Ha a 35 éves Zalaszentgrótot ünnepeljük, éltessük saját magunkat, legyünk büszkék a helyi értékekre, lépjenek fel helyi zenekarok. A felsorolásban híres előadóművészek szerepeltek, akiknek a költségei alapból 3-3,5 millió forintról indulnak. A tavalyi évben a részönkormányzatok kaptak 1,5 millió forintot, amit Zalaudvarnok esetében azért nem tudtak felhasználni, mert a kerékpárutat szeretnék a településig bekötni, erre nem volt elegendő a 1,5 millió forint, ezért tartalékolnak. A mostani 1 millió forinttal való kiegészítést kevésnek tartom. A zalakoppányi elmúlt évi fejlesztést is ki kellett egészíteni a költségvetésből, ezért mondanám, hogy csupán 5 millió forintot szánjunk a rendezvényekre, a fennmaradó 3 millió forintot pedig osszuk el a részönkormányzatok között.

**Baracskai József**: 2018. október 25-én döntöttünk arról és nem az én javaslatomra, hogy az augusztus 20-i ünnepségekre 8 millió forintot szavazzunk meg a következő évi költségvetés terhére, amelyet egyhangúlag elfogadtuk. Ön is szavazott róla, képviselő úr, azt, hogy nem emlékszik rá, sajnálom, egyébként utána nézhetett volna eddig, ha nem emlékszik rá. Elég furcsa, hogy amiről októberben döntöttünk, azt pár hónapra rá változtassuk meg. Itt már megvannak a szerződések előkészületei.

**Takács Tibor**: Volt erről határozat, mindannyian megszavaztuk. Nem szerencsés ezt a két tételt kiragadni a költségvetésből és egymással szemben állítani, ez alapján úgy tűnhet, mintha a részönkormányzatok kárára szerveznénk színvonalas rendezvényt. Egyetértek Gelencsér István képviselő úrral, 6.400 fős ez a település, a részönkormányzatoknak is rendezzük a születésnapi ünnepséget augusztus 20-ával egybekötve. Egy közepesnek mondott együttes fellépése is milliós tételnél kezdődik, a helyi zenekaroknak is lehetőséget adunk a fellépésre, továbbá bemutatásra kerülnek a helyi értékek is. A város lakossága megérdemli, hogy egy ilyen kerek évfordulón egy színvonalas rendezvényben legyen része.

**Dr. Simon Beáta:** Szeretném megköszönni az intézményi és a hivatali kollégáknak a munkáját, amely egy közel négy hónapos munka, a normatíva igénylésektől elkezdve azért, hogy egy olyan költségvetési bevételt tudjon produkálni ez az önkormányzat, amely majd kiállja az elszámolások próbáját. Lehet pénzt igényelni, de azzal el is kell tudni jogszerűen számolni, mert minden egyes forint jogtalan megigénylése visszafizetési kötelezettséggel terheli az önkormányzatokat. Szeretném, ha mindenki kellő tisztelettel viszonyulna ahhoz az eredményhez, amit leraktunk az asztalra. Ezeken a sorokon nem lehet olyan egyszerűen módosítani, államháztartási szinten sokkal bonyolultabb összefüggései vannak, minthogy egy fejlesztési vagy működési sorból ide-oda pakolgatunk. Ezért vannak a bizottsági ülések, ezért kérjünk ki a véleményüket és javaslataikat kellő időben, hogy egy megfelelő számítással alátámasztott és szabályszerű, jogszerű gazdálkodást lehetővé tevő költségvetést tudjunk összerakni. Ezen nem lehet ennyire egyszerűen változtatni. Sajnálom, hogy egy előzetes munkaülésen történő átbeszélés, egy négy körös bizottsági ülés után még mindig ott tartunk hogy egy valóban megszületett döntés módosítását pedzegetjük, amelyről határozati kivonatban szerepel a 8 millió forintos döntés a rendezvényekre vonatkozóan. Ezt a hivatal automatikusan beépítette a költségvetésbe, hiszen ezzel a céllal döntött a testület, az előzetes munkákat a kollégák már elindították, e döntés nélkül erre a rendezvényre teljesen más konstrukcióban kellett volna felkészülni. Szeretném felhívni a képviselők figyelmét, hogy különösen ezeknél a napirendeknél nem babra megy a játék, ez egy 6.400 fős településnek a költségvetése, több mint száz alkalmazottunkkal, beleértve azokat az embereket, akik nem csak közalkalmazotti vagy köztisztviselői státuszban vannak, hanem közmunka program keretében dolgoznak velünk. Ezt kellő komolysággal és kellő előkészületi részvétellel lehet csak megcsinálni, itt nem lehet rögtönözni és sorokat átívelően fejlesztésből működésbe vagy fordítva áttenni számokat.

**Kovács László**: A bizottsági ülésen hosszan tárgyaltuk a költségvetést, elég nagy teret hagytunk arra, hogy a bizottsági szinten az elképzeléseit mindenki érvényesíteni tudja. Mindig kapitális kérdés a város költségvetésében, hogy mire mennyit fog költeni az önkormányzat. Ez egy jó és védhető költségvetés. Nem kell hiteleket felvenni, vannak még olyan feladatok, amiket el kell végeznünk, gondolok itt az Egészségügyi Központ beázásának megoldására vagy a művelődési ház felújítására. Több időt és energiát kell arra fordítani, hogy mindenki át tudja rágni magát a költségvetésen. A hivatal nagy munkát végzett, a képviselők nagyjából áttekintették ezt, mint a Pénzügyi és Ügyrendi Bizottság elnöke, elfogadásra javaslom a képviselő-testület részére.

**Baracskai József**: Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban további javaslat, hozzászólás nem hangzik el.*

Kérem, aki egyetért az önkormányzat 2019. évi költségvetés elfogadásával, szavazzon.

*A képviselő-testület 8 igen, 1 nem szavazattal megalkotta a 2/2019. (II. 15.) sz. önkormányzati rendeletét az önkormányzat 2019. évi költségvetéséről.*

**5. sz. napirendi pont**

**Döntés víziközmű rendszert érintő pályázatok benyújtásáról**

*A napirendhez tartozó előterjesztés a jegyzőkönyv mellékletét képezi*

**Baracskai József:** A Zalavíz Zrt. már elindította a víziközmű rendszert érintő pályázatok benyújtására vonatkozó konzorciumi megállapodások aláírását. Az egyik határozati javaslat a „Víziközművek energiahatékonyságának fejlesztése” című pályázati felhívásra történő támogatási kérelem benyújtásáról szól. A másik pedig a „Víziközművek Állami Rekonstrukciós Alapjából nyújtandó támogatásra” című pályázati kiírás keretében a zalaszentgróti ivóvíz, illetőleg a szennyvíz víziközmű-rendszerre vonatkozó támogatási kérelem benyújtásáról. A Gazdasági és Városfejlesztési Bizottsági ülésen az előterjesztést megtárgyaltuk, a bizottság elfogadásra javasolta a képviselő-testület részére. Konzorcium keretében az Észak-zalai Víz- és Csatornamű Zrt.-vel közösen egy-egy pályázat kerül benyújtásra.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a víziközmű rendszert érintő pályázatok benyújtásáról szóló 1. sz. határozati javaslattal, szavazzon.

*A képviselő-testület 9 igen szavazattal egyhangúlag az alábbi határozatot hozta:*

**14/2019. (II. 14.) számú képviselő-testületi határozat:**

Zalaszentgrót Város Önkormányzatának Képviselő-testülete támogatja, hogy Zalaszentgrót Város Önkormányzata támogatási kérelmet nyújtson be konzorciumban az Észak-zalai Víz- és Csatornamű Zrt.-vel az Innovációs és Technológiai Minisztérium által kiírt „Víziközművek energiahatékonyságának fejlesztése” című pályázat keretében víziközmű rendszereket működtető infrastruktúra tekintetében energiatakarékos eszközök, berendezések beszerzésére.

A Képviselő-testület felhatalmazza a polgármestert a konzorciumi megállapodás aláírására.

**Határidő:** 2019. február 28.

**Felelős:** Baracskai József polgármester

Kérem, aki egyetért a víziközmű rendszert érintő pályázatok benyújtásáról szóló 2. sz. határozati javaslattal, szavazzon.

*A képviselő-testület 9 igen szavazattal egyhangúlag az alábbi határozatot hozta:*

**15/2019. (II. 14.) számú képviselő-testületi határozat:**

Zalaszentgrót Város Önkormányzatának Képviselő-testülete támogatja, hogy Zalaszentgrót Város Önkormányzata támogatási kérelmet nyújtson be konzorciumban az Észak-zalai Víz- és Csatornamű Zrt.-vel az Innovációs és Technológiai Minisztérium által kiírt „Víziközművek Állami Rekonstrukciós Alapjából nyújtandó támogatásra” című pályázat keretében a 11-32522-1-028-00-12 MEKH azonosító kóddal rendelkező Zalaszentgrót-IV víziközmű-rendszer vonatkozásában.

A Képviselő-testület felhatalmazza a polgármestert a konzorciumi megállapodás aláírására.

**Határidő:** 2019. február 28.

**Felelős:** Baracskai József polgármester

Kérem, aki egyetért a víziközmű rendszert érintő pályázatok benyújtásáról szóló 3. sz. határozati javaslattal, szavazzon.

*A képviselő-testület 9 igen szavazattal egyhangúlag az alábbi határozatot hozta:*

**16/2019. (II. 14.) számú képviselő-testületi határozat:**

Zalaszentgrót Város Önkormányzatának Képviselő-testülete támogatja, hogy Zalaszentgrót Város Önkormányzata támogatási kérelmet nyújtson be konzorciumban az Észak-zalai Víz- és Csatornamű Zrt.-vel az Innovációs és Technológiai Minisztérium által kiírt „Víziközművek Állami Rekonstrukciós Alapjából nyújtandó támogatásra” című pályázat keretében a 21-32522-1-005-00-12 MEKH azonosító kóddal rendelkező Zalaszentgrót-SZV víziközmű-rendszer vonatkozásában.

A Képviselő-testület felhatalmazza a polgármestert, a konzorciumi megállapodás aláírására.

**Határidő:** 2019. február 28.

**Felelős:** Baracskai József polgármester

**6. sz. napirendi pont**

**Polgármester szabadságtervének jóváhagyása**

*A napirendhez tartozó előterjesztés a jegyzőkönyv mellékletét képezi*

**Baracskai József:** A közszolgálati tisztviselőkről szóló törvény meghatározza a foglalkoztatási jogviszonyban álló polgármester szabadsága mértékének, megállapításának és kiadásának szabályait.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a polgármester szabadságtervének jóváhagyásával, szavazzon.

*A képviselő-testület 9 igen szavazattal egyhangúlag az alábbi határozatot hozta:*

**17/2019. (II. 14.) számú képviselő-testületi határozat:**

Zalaszentgrót Város Önkormányzat Képviselő-testülete Baracskai József Zalaszentgrót Város Polgármesterének 2019. évre megállapított szabadságának ütemezését az előterjesztés 1. számú melléklete szerint jóváhagyja.

Felkéri a polgármestert, hogy a 2019. évi szabadság igénybevételéről a képviselő-testületet tájékoztassa.

*Határidő:* folyamatos

*Felelős:* Baracskai József polgármester

**7. sz. napirendi pont**

**Tájékoztató a képviselők köztartozásmentes adózói adatbázisban történő felvételéről és az abban való szereplésről**

*A napirendhez tartozó előterjesztés a jegyzőkönyv mellékletét képezi*

**Baracskai József:** A köztartozásmentes adózói adatbázisba történő felvétel kezdeményezése valamennyi képviselő-testületi tag által a jogszabályban előírt határidőn belül megtörtént,mely alapján a köztartozásmentes adózói adatbázisban minden települési képviselő szerepel.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a képviselők köztartozásmentes adózói adatbázisban történő felvételéről és az abban való szereplésről szóló tájékoztatóval, szavazzon.

*A képviselő-testület 9 igen szavazattal egyhangúlag az alábbi határozatot hozta:*

**18/2019. (II. 14.) számú képviselő-testületi határozat:**

Zalaszentgrót Város Önkormányzatának Képviselő-testülete megállapítja, hogy a képviselő-testület tagjai, a képviselő-testület bizottságainak nem képviselő tagjai, valamint a Zalaszentgrót város közigazgatási területén működő településrészi önkormányzatok nem képviselő tagjai - a 2019. február 11-i állapot szerint - a köztartozásmentes adózói adatbázisban kivétel nélkül szerepelnek.

Határidő: azonnal

Felelős: Baracskai József polgármester

**8. sz. napirendi pont**

**Döntés a Városi Önkormányzat Egészségügyi Központja intézményvezető álláshelyre beérkezett pályázatról**

*A napirendhez tartozó előterjesztés a jegyzőkönyv mellékletét képezi*

**Baracskai József:** Tisztelettel köszönöm Dr. Al-Yari Mohamed intézményvezetőt. Lejárt az intézményvezető megbízása, kiírtunk egy pályázatot, melyre főorvos úr pályázott. A pályázatnak nem csak fizikailag van súlya, de tartalmilag is elég terjedelmes és lényegre törő, melyben leírja az eddigi munkáját és a jövőbeni elképzeléseit. A Humán Ügyek Bizottsága az előterjesztést megtárgyalta és elfogadásra javasolta, hogy Dr. Al-Yari Mohamedet bízzuk meg további 5 évre az Egészségügyi Központ vezetésével. A bizottsági ülésen az intézményvezető meghallgatásán részt vett a Magyar Orvosi Kamara elnöke, Dr. Kiss Ferenc, aki elfogadásra javasolta a beadott pályázatot. Az utóbbi időben sokat foglalkoztunk az intézménnyel, a költségvetés során felmerült kérdésekre, továbbá az észrevételekre és az esetleges problémákra, melyeket a főorvos az önkormányzat felé jelez, fokozott figyelmet fordítunk.

**Takács Tibor**: Elolvasva a beadott pályázatot, megerősítem polgármester úr szavait, az anyag nem csak szakmailag, hanem a gazdasági szempontokat is maximálisan figyelembe véve készült. Örvendetes számomra, hogy találunk benne kapacitás-kihasználtsági mutatókat, ami szerintem az egyik legfontosabb, a jövőbeni terveket alátámaszthatja és amely alapján szükség szerint átalakíthatjuk az Egészségügyi Központ működését. Főorvos úr személyében egy lelkiismeretes vezetőt ismertünk meg, remélhetőleg további 5 évre is kinevezésre kerül, aki aktivitásával és stabil lábakon álló terveivel továbbra is a lehetőségek szerint a legmagasabb szinten tudja biztosítani az intézmény működését.

**Gelencsér István**: Sokszor felmerült az a kérdés, hogy ennyi külső munka mellett hogyan tudja az Egészségügyi Központot ilyen színvonalon működtetni. Látszik, hogy minden területen rendben vannak a dolgok, ez az anyagban is fellelhető. A bizottsági ülésen minden egyes kérdésünkre válaszolt, természetesen vannak még feladatok, amelyeket meg kell oldani. Bennem az merült fel, hogy jó lenne, ha az intézményvezető csak itt dolgozna és állandóan elérhető lenne, de közben olyan esetek is felmerültek, amelyekből az következik, hogy sokkal jobb, ha a kórházban is dolgozik, tud segíteni az embereknek, mert ezen a területen a gyorsaság nagyon sokat számít. Minden elismerésem a munkájával kapcsolatban, nincs másra szüksége, csak jó egészségre és kitartásra.

**Baracskai József:** Nem csak az Egészségügyi Központ vezetője, hanem az Egészségfejlesztési Iroda munkáját is sikeresen koordinálja, ez a munka nem a gyógyításról, hanem a megelőzésről szól, ezért is köszönetet mondunk.

Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban további javaslat, hozzászólás nem hangzik el.*

Kérem, aki egyetért a Városi Önkormányzat Egészségügyi Központja intézményvezető álláshelyre beérkezett pályázatról szóló döntéssel, szavazzon.

*A képviselő-testület 9 igen szavazattal egyhangúlag az alábbi határozatot hozta:*

**19/2019. (II. 14.) számú képviselő-testületi határozat:**

Zalaszentgrót Város Önkormányzatának Képviselő-testülete a Városi Önkormányzat Egészségügyi Központja, mint költségvetési szerv intézményvezetői feladatainak ellátására kiírt pályázati eljárást érvényesnek és eredményesnek nyilvánítja; a Városi Önkormányzat Egészségügyi Központja intézményvezetői feladatainak ellátásával – határozatlan idejű közalkalmazotti jogviszonyának fenntartásával egyidejűleg – 2019. március 01. napjától 2024. február 28. napjáig Dr. Al-Yari Mohamed pályázót bízza meg.

Zalaszentgrót Város Önkormányzatának Képviselő-testülete Dr. Al-Yari Mohamed illetményét a közalkalmazottak jogállásáról szóló 1992. évi XXXIII. törvény rendelkezései alapján bruttó 506.500 Ft/hó (255.500 alapilletmény; 40.000 Ft vezetői pótlék; 211.000Ft egyéb munkáltatói juttatás) összegben fogadja el.

A Képviselő-testület felkéri a jegyzőt, hogy döntésről pályázót a határozati kivonat egy példányának megküldésével értesítse, valamint tegye meg a szükséges intézkedéseket a nyertes pályázóval történő foglalkoztatási jogviszony előkészítésével kapcsolatban.

Határidő: 2019. február 28.

Felelős: Dr. Simon Beáta jegyző

**9. sz. napirendi pont**

**Közterületek elnevezése**

*A napirendhez tartozó előterjesztés a jegyzőkönyv mellékletét képezi*

**Baracskai József:** Az érintett közterületek jellemzően a már közterület elnevezéssel rendelkező közutakhoz, közterületekhez kapcsolódnak funkcionálisan, azokkal szomszédos területek, következésképpen indokolt, hogy azonos elnevezés kerüljön azok címsorába is. Az adósságkonszolidációs pályázatunkban konkrétan meg kell nevezni a közterületeket és ezek a helyrajzi számú közterületek nem voltak megnevezve. A Gazdasági és Városfejlesztési Bizottság az előterjesztést megtárgyalta, elfogadásra javasolta a képviselő-testület részére.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a közterületek elnevezésével, szavazzon.

*A képviselő-testület 9 igen szavazattal egyhangúlag az alábbi határozatot hozta:*

**20/2019. (II. 14.) számú képviselő-testületi határozat:**

Zalaszentgrót Város Önkormányzatának Képviselő testülete a hivatalos földrajzi név nélküli közterületeknek az alábbi elnevezést adja:

* Zalaszentgrót 1382/9 hrsz- ú közút – Széchenyi utca
* Zalaszentgrót 765/2 hrsz-ú és a 765/3 hrsz-ú közterület – Batthyány Lajos utcai járda
* Zalaszentgrót 349/5 hrsz-ú közterület – Eötvös Károly utcai járda
* Zalaszentgrót 384/4 hrsz-ú közterület – Kinizsi tér
* Zalaszentgrót 1255/1 hrsz-ú közterület – Balatoni utcai járda
* Zalaszentgrót 2252/1 hrsz-ú járda – Aranyodi utcai járda
* Zalaszentgrót 5278 hrsz-ú közút – Csáfordi utca.

Zalaszentgrót Város Önkormányzata felhatalmazza dr. Simon Beáta jegyzőt, hogy a közterületek elnevezésével kapcsolatos intézkedéseket tegye meg.

**Határidő:** azonnal

**Felelős:** Dr. Simon Beáta jegyző

**10. sz. napirendi pont**

**Részönkormányzati fejlesztés jóváhagyása**

*A napirendhez tartozó előterjesztés a jegyzőkönyv mellékletét képezi*

**Vári Mária:** Az aranyodi bérlakásból a bérlő kiköltözött, decemberben elkezdődtek a felújítási munkálatok, egy közösségi teret szeretnénk létrehozni. A lakás katasztrofális állapotban volt, ezért szükségünk lenne az előterjesztésben leírt összegre. Ezzel a plusz összeggel sikerül olyan módon befejezni a felújítást, hogy a közösségi terek használhatóvá váljanak, az építkezési árak nagyon magasra szöktek. Kérem a képviselő-testületet a határozati javaslat elfogadására.

**Baracskai József**: A Gazdasági és Városfejlesztési Bizottság az előterjesztést megtárgyalta, elfogadásra javasolta a képviselő-testület részére. Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a részönkormányzati fejlesztés jóváhagyásával, szavazzon.

*A képviselő-testület 9 igen szavazattal egyhangúlag az alábbi határozatot hozta:*

**21/2019. (II. 14.) számú képviselő-testületi határozat:**

Zalaszentgrót Város Önkormányzatának Képviselő-testülete jóváhagyja, hogy Aranyod Településrész Önkormányzata a 2018. évi felújítási céltartalékából 500.000,- Ft-ot használjon fel a Zalaszentgrót, Hegy u. 10. szám alatti Kultúrházzal egy tömbben lévő, megüresedett bérlakás és az előtte lévő terület közösségi térré való kialakítására.

A Képviselő-testület felhatalmazza a polgármestert a szükséges intézkedések megtételére.

Határidő: 2019. március 31.

Felelős: Baracskai József polgármester

**11. sz. napirendi pont**

**Döntés a TOP-1.1.1-15-ZA1-2016-00002 azonosítószámú Zalaszentgrót Déli ipari terület fejlesztése című pályázat keretében aszfaltozási munkák kivitelezésére vonatkozó közbeszerzési eljárás felelősségi rendjéről**

*A napirendhez tartozó előterjesztés a jegyzőkönyv mellékletét képezi*

**Baracskai József:** Az előzőekben szavaztunk a Déli ipari terület közvilágításának a megépítéséről. Itt az aszfaltozási munkákra is szavaztunk egy 5 milliós költségről és ennek kapcsán kell közbeszerzési eljárást indítani, amelynek szükségszerűen van felelősségi rendje.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a TOP-1.1.1-15-ZA1-2016-00002 azonosítószámú Zalaszentgrót Déli ipari terület fejlesztése című pályázat keretében aszfaltozási munkák kivitelezésére vonatkozó közbeszerzési eljárás felelősségi rendjéről szóló döntéssel, szavazzon.

*A képviselő-testület 9 igen szavazattal egyhangúlag az alábbi határozatot hozta:*

**22/2019. (II. 14.) számú képviselő-testületi határozat:**

Zalaszentgrót Város Önkormányzatának Képviselő-testülete a Zalaszentgrót Déli ipari terület fejlesztése című pályázat keretében aszfaltozási munkák kivitelezésére vonatkozó közbeszerzési eljárás lefolytatásához szükséges, a közbeszerzésekről szóló 2015. évi CXLIII. törvény 27. §-ának megfelelő felelősségi rendjét az 1. számú melléklet szerint elfogadja.

A Képviselő-testülete felkéri Baracskai József polgármestert és Dr. Simon Beáta jegyzőt, hogy intézkedjenek a közbeszerzési eljárás lefolytatásáról.

**Határidő:** 2019. június 30.

**Felelős:** Baracskai József polgármester

 Dr. Simon Beáta jegyző

**Egyebek**

**Veress János:** Az elmúlt testületi ülés alkalmával felvetett hulladékudvar problémájára visszatérve, a Zalaispa Zrt. beszűkítette a lehetőséget, hogy mit lehet és mit nem lehet kivinni a hulladékudvarra. Egyre többen szórják szét a szemetet az árkokban, továbbá mezőgazdasági területekre, amit a hulladékudvarban nem tudnak lerakni. Történt-e előrelépés ez ügyben?

**Baracskai József:** Sajnos itt a NHKV Zrt. is belépett a rendszerbe, a lakossági befizetések nem a Zalaispa Zrt-hez kerülnek, hanem Budapestre és késve érkeznek. Minden szolgáltató súlyos anyagi problémákkal küzd, ezért szűkítik a lehetőségeket a hulladékudvarok esetében, ez minden településen így van. A rossz hír mellett pozitívumról is beszámolhatok, az építkezési törmelékkel kapcsolatosan egyeztettünk a Zalaispa Zrt-vel, annyi engedményt tettek, hogy éves szinten egyszeri 1 m3 építési törmeléket elhelyezését engedélyezik. A mai Szentgróti Hírekben megjelent a hulladékudvar rendje, valóban foglalkozni kell a problémákkal. A mezőgazdasági területen elhelyezett hulladék a gazdáknak is problémát jelent. De mielőtt az önkormányzatot és a Zalaispa Zrt-t okolnánk az előállt helyzettel kapcsolatban, elsősorban azoknak kellene ezt felróni, akik illegálisan helyezik el a hulladékot. Meg van mindenkinek a lehetősége arra nyilván pénzért, hogy a kommunális hulladékot vagy a lombtalanításból megmaradt dolgokat szabályosan elhelyezze. Erre vannak különböző lehetőségek, ezeket kell megtenni, nyilván a környezetünk védelme elsődleges dolog. Arra szólítok fel mindenkit, hogy ne szórják szét a szemetet, mondhatom, hogy drasztikusan fogunk fellépni, de a lehetőségeink korlátozottak, egyes helyeken vadkamerák kihelyezésében is lehet gondolkodni. A Zalaispa Zrt. közölte, hogy nincs lehetőségük arra, hogy mindent a hulladékudvarba szállítsanak.

**Veress János**: Hétvégén hallhattuk a kormány támogatási programját, Zalaszentgrótnak is bizonyos lépéseket meg kéne tenni. A Május 1. utcai épületsor mögötti terület kerüljön felparcellázásra és a lakosság részére építési telkekként kell meghirdetni, illetve meg kell vizsgálni, mely területeken volna még lehetőség építési telkek kialakítására, mert egyre nagyobb igény lesz ezekere a telkekre.

**Baracskai József**: Talán Zalaszentgróton is meg fog növekedni a gyermekáldás, egyébként a Május 1. utcai telkek kialakítása szerepel a rendezési tervünkben. Nyilván a kiparcellázása anyagi terhet jelent, hiszen semmilyen közműrendszerrel nem rendelkezik. Tudjuk már, hogy a memóriája nem a legjobb, de szeretném felhívni a figyelmét, hogy erre a tervezésre már volt egy bizonyos összeg meghatározva és pont az ön javaslatára lett áttéve valamelyik részönkormányzathoz. De keressük a lehetőséget, akár magántőkét bevinni, illetve átadni megépítésre ezeket a közműveket. Az első három telket, ahol vannak a közművek, sikeresen értékesíteni tudtuk.

**Dr. Simon Beáta**: Igyekszünk a képviselői igényeket kielégíteni, Gelencsér képviselő úr jelezte a területet a hátsó halastavak mellett, annak előzménye volt az apport kivonás, amelyben érintett volt a Szentgrótért Kft. is, mint tulajdonos. Ennek fél éves procedúráján túl vagyunk, eljutottunk odáig, hogy nem csak az első területeknek az átvezetése történt meg, hanem az érintett terület. Most el lehet kezdeni azt a fajta alternatívát, hogy a hátsó részen közel tíz építési telek ismételten kialakításra kerüljön. Igyekszünk egyrészt a rendezési tervet végrehajtani, másrészt pedig azokat a szempontokat folyamatosan figyelembe venni, amelyek képviselői indítványként megjelennek. Bízom benne, hogy a telekalakítással már áprilisra érdemleges és tárgyalásra alkalmas területek lesznek, melyek jogilag is rendelkezésünkre állnak.

**Baracskai József**: A Magyar Falu Program kapcsán csak 5.000 fő alatti települések élhetnek a pályázati lehetőségekkel. Államtitkár úrnak jeleztem, hogy pont az ilyen esetekben, mint Zalaszentgrót, ahol 6 km-re van egy teljesen önálló egység, nem lehetne-e, hogy ezeket a városrészeket támogassák. A válasz kategorikus nem volt, mert majd jön a Magyar Kisvárosok Program, abba lehetőséget kapnak a városrészek is, várjuk ezeket a pályázatokat.

Kérdések, interpellációk nem érkeztek. Baracskai József polgármester az ülés 1710 órakor bezárta.

Kmf.

Baracskai József Dr. Simon Beáta

 polgármester jegyző